text: Sachiez que il n'oublia mie
   Clarmondine, ains leur a prisie
   Seur toute rien souvrainement
   De tout en tout entierement.
   "Sire", fait il, "cele pucele
   Dont je vous di par est tant bele
   K'à paine dire vous porroie,
   Jà s'i pener ne m'en saroie,
   La centisme de sa biauté ;
   Et encore y a plus bonté.
   Sachiez quant je de li parti
   Mes cuers demora avoec li ;
   En tel maniere i demora
   Que jamais ne s'en partira,
   Ainçois le couvenroit partir
   C'on le peüst de là partir.
   Miex vorroie qu'il fust partis.
   Folio17r
   C'est passé jà n'en iert partis,
   Et ce saurez vous bien par tans
   Que il n'en puet estre partans.
   Car maintenant vous vueil priier
   Que il ne vous vueille anuiier
   Se vers li revois temprement ;
   Car je ne puis vivre autrement.
   PageV01P131
   Bien puis dire que mais n'aurai
   Femme nule, se cele n'ai.
   Car sachiez ne vorroie pas
   Que tous li mons et haus et bas,
   Terres, aigues douces et mer,
   Et kan c'on i porroit trouver,
   Fust mien à faire mon vouloir,
   Et ne deüsse reveöir
   Cele à cui j'ai mon cuer donné.
   Car Clarmondine au cuer sené
   Jamais de cuer liez ne serai
   Dusqu'à tant que la reverrai ;
   Car, se mais veöir nel cuidoie,
   Jamais nul jour joie n'auroie."
  